**คำแถลงนโยบายของนายกเทศมนตรีตำบลโพน
 นายนิพนธ์ อิงภู
แถลงต่อสภาเทศบาลตำบลโพน
ในการประชุมสภาเทศบาลตำบลโพน สมัยสามัญที่ 1 ครั้งที่ 1
วันที่   12 พฤษภาคม  พ.ศ. 2564**

**\*\*\*\*\*\*\*\*\*\*\*\*\*\*\*\***

**เรียน  ท่านประธานสภาเทศบาลตำบลโพน**

       ตามที่คณะกรรมการการเลือกตั้งได้มีประกาศผลการเลือกตั้งนายกเทศมนตรีตำบลโพนเมื่อวันที่ 27 เมษายน 2564 ประกอบกับ พระราชบัญญัติเทศบาล พุทธศักราช 2496 แก้ไขเพิ่มเติมถึง (ฉบับที่ 14) พ.ศ. 2562 มาตรา 48 ทศ วรรคแรก ได้กำหนดให้นายกเทศมนตรีก่อนเข้ารับหน้าที่ต้องแถลงนโยบายต่อสภาเทศบาลภายใน 30 วันนับแต่วันประกาศผลการเลือกนายกเทศมนตรี ทั้งนี้โดยไม่มีการลงมติ ดังนั้น เพื่อให้เป็นไปตามกฎหมายดังกล่าว กระผม นายนิพนธ์ อิงภู นายกเทศมนตรีตำบลโพน ในนามของหัวหน้าคณะผู้บริหารเทศบาลตำบลโพน ขอแถลงนโยบายการบริหารงานต่อสภาอันทรงเกียรติ ดังนี้

ผู้ช่วยในการบริหารงาน ประกอบด้วย

 1.นายทองมี สระทอง เป็นรองนายกเทศมนตรี คนที่ 1

 2.นายพนมศิลา ศรีบัว เป็นรองนายกเทศมนตรี คนที่ 2

 3.นายทรัพย์ เกษาพรม เป็นที่ปรึกษานายกเทศมนตรี

 4.นายปิยะวัชร์ สระทอง เป็นเลขานุการนายกเทศมนตรี

        ทั้งนี้ ได้กำหนดวิสัยทัศน์ในการบริหารงาน คือ “ ซ่อม เสริม สร้าง ให้เทศบาลเป็นองค์กรของประชาชน ให้ชุมชนมีความเข้มแข็งและน่าอยู่” โดยได้กำหนดกรอบแนวคิดเป็นแนวทางในการบริหารงาน ดังนี้

ซ่อม หมายถึง การนำนโยบายหรือกิจกรรมหรือโครงการที่เคยดำเนินการในอดีตที่มีคุณค่าและมีประโยชน์ต่อชุมชนมาปรับปรุงแก้ไขเพื่อดำเนินการใหม่ให้สอดคล้องกับบริบทใหม่ของชุมชนในปัจจุบัน

เสริม หมายถึง การส่งเสริมและสนับสนุนการดำเนินนโยบายหรือกิจกรรมหรือโครงการ ที่กำลังดำเนินการอยู่ในปัจจุบันที่มีคุณค่าและมีประโยชน์ต่อชุมชนให้ประสบผลสำเร็จลุล่วงตามวัตถุประสงค์ที่ตั้งไว้โดยเร็ว

-2-

สร้าง หมายถึง การกำหนดและดำเนินการตามนโยบายหรือกิจกรรมหรือโครงการใหม่ ๆ เพื่อให้มีความสอดคล้องกับปัญหาและความต้องการเร่งด่วนของประชาชน ให้ทันกับกระแสและรองรับการเปลี่ยนแปลงของสังคมยุคใหม่

องค์กรของประชาชน หมายถึง องค์กรแห่งการบริการประชาชน องค์กรที่ส่งเสริมสนับสนุน และเปิดโอกาสให้ประชาชนเข้ามามีส่วนร่วมในการบริหารงานในทุกมิติ มีการบริหารงานตามหลักธรรมาภิบาลและการบริหารจัดการที่ดี มีความโปร่งใส สามารถตรวจสอบการปฏิบัติงานได้ทุกกระบวนการ

ชุมชนมีความเข้มแข็ง หมายถึง ชุมชนที่ความรักในสถาบันชาติ ศาสนา และพระมหากษัตริย์ ชุมชนที่มีรักความสามัคคี ไม่มีความแตกแยกในชุมชน มีความเข้มแข็งทางสังคม มีความเข้มแข็งทางด้านวัฒนธรรมประเพณีและภูมิปัญญาท้องถิ่น มีความเข้มแข็งทางเศรษฐกิจ รวมถึงการเป็นชุมชนที่มีความพร้อมในการปรับตัวตามกระแสสังคมยุคใหม่

ชุมชนมีความน่าอยู่ หมายถึง ชุมชนที่มีระบบสาธารณูปโภคที่ดีและเพียงพอ ชุมชนที่มีความปลอดภัยในชีวิตและทรัพย์สิน มีสภาพแวดล้อมที่ดีไม่มีมลพิษ มีภูมิทัศน์ที่ร่มรื่นสวยงาม ชุมชนที่มีความพร้อมในการป้องปรามและมีความพร้อมที่จะรองรับอุบัติภัยที่อาจเกิดขึ้น

เพื่อให้การบริหารเป็นไปตามวิสัยทัศน์และกรอบแนวคิดดังกล่าว จึงได้กำหนดเป็นนโยบายในการบริหารงาน ดังนี้

1. **นโยบายด้านการบริหารองค์กร**

1).มุ่งพัฒนาให้เทศบาลตำบลโพนเป็นองค์กรแห่งการบริการประชาชน โดยส่งเสริมและสนับสนุนให้บุคลากรมีองค์ความรู้ มีศักยภาพในการตอบสนองนโยบายและมีความพร้อมในการปฏิบัติหน้าที่ ปรับปรุงและพัฒนาอาคารสถานที่และวัสดุอุปกรณ์ ส่งเสริมการใช้เทคโนโลยีที่ทันสมัย รวมถึงการวางระเบียบข้อบังคับให้มีความเหมาะสมในการสนองตอบการบริการประชาชน

2).ส่งเสริมสนับสนุนและเปิดโอกาสให้ประชาชนเข้ามามีส่วนร่วมในการบริหารงานในทุกมิติ โดยกำหนดช่องทางการสื่อสารกับประชาชนที่หลากหลายและเหมาะสม เพื่อให้การประชาสัมพันธ์ข้อมูลข่าวสาร การรับทราบปัญหา การรับฟังข้อเสนอแนะหรือความคิดเห็นเป็นไปอย่างมีประสิทธิภาพ รวมถึงให้ประชาชนหรือตัวแทนกลุ่มองค์กรต่าง ๆ ได้เข้ามามีส่วนร่วมในการบริหารงานทั้งฝ่ายบริหารทั้งฝ่ายนิติบัญญัติ ทั้งในรูปแบบของคณะกรรมการ คณะกรรมการวิสามัญ คณะอนุกรรมการ หรือการร่วมประชุมกับคณะกรรมการชุดต่าง ๆ เพื่อเสนอแนะความคิดเห็น

3). ขับเคลื่อนให้เทศบาลตำบลโพนเป็นองค์กรที่มีเครือข่ายการทำงาน โดยมีการบูรณาการร่วมกับองค์กรภาครัฐ ภาคเอกชนรัฐวิสาหกิจรวมถึงกลุ่มต่าง ๆ ทั้งในและนอกพื้นที่ เพื่อประสานความร่วมมือทั้งด้านองค์ความรู้ ด้านงบประมาณ บุคลากรและวัสดุอุปกรณ์หรือเครื่องไม้เครื่องมือในการดำเนินโครงการหรือกิจกรรมที่เป็นประโยชน์ต่อประชาชนในพื้นที่

-3-

**2. นโยบายด้านสังคม**

 มุ่งพัฒนาให้ชุมชนมีความเข้มแข็ง ประชาชนมีความรักในสถาบันชาติ ศาสนา และพระมหากษัตริย์ รู้รักความสามัคคี ไม่มีความแตกแยกในชุมชน ส่งเสริมและสนับสนุนกระบวนการชุมชนในการแก้ไขปัญหาสังคม โดยเฉพาะปัญหาการแพร่ระบาดของยาเสพติด ปัญหาจิตเวชชุมชน ปัญหาวัยรุ่นที่มีพฤติกรรมที่ไม่เหมาะสม จัดสวัสดิการผู้สูงอายุ ผู้พิการ ผู้ป่วยเอดส์ ให้ความช่วยเหลือผู้ด้อยโอกาสหรือกลุ่มคนเปราะบางในชุมชน

 **3.นโยบายด้านการพัฒนาสาธารณูปโภคในชุมชน**

มุ่งพัฒนาระบบสาธารณูปโภคในชุมชนเทศบาลตำบลโพนให้ได้มาตรฐาน โดยส่งเสริมและสนับ สนุนให้มีการขยายเขตบริการไฟฟ้าและน้ำประปาให้ครอบคลุมพื้นที่ มีการปรับปรุงคุณภาพการบริการน้ำ ประปา โดยปรับปรุงระบบบริการน้ำประปาเพื่อให้ได้น้ำประปาที่ได้มาตรฐาน และมีปริมาณเพียงพอต่อความต้องการของประชาชน รวมถึงการวางระเบียบข้อบังคับที่มีความเหมาะสมกับบริบทของชุมชนเพื่อให้การดำเนินกิจการประปาเป็นไปด้วยความเรียบร้อยและมีประสิทธิภาพ

**4.นโยบายด้านการปรับปรุงโครงสร้างพื้นฐาน**

มุ่งพัฒนาสิ่งก่อสร้างที่เป็นโครงสร้างพื้นฐานในชุมชน เช่น ถนน รางระบายน้ำ สะพาน ฝายน้ำล้นทำนบกั้นน้ำ ให้ได้มาตรฐานและเพียงพอต่อความจำเป็นในการแก้ไขปัญหาและหรือรองรับการเจริญเติบโตของชุมชน โดยการก่อสร้างสิ่งปลูกสร้างใหม่ตามความจำเป็นและหรือปรับปรุงซ่อมแซมสิ่งปลูกสร้างเดิมให้สามารถใช้การได้ตามปกติ รวมถึงการพัฒนาสิ่งก่อสร้างพื้นฐานที่เอื้อประโยชน์ต่อการประกอบอาชีพในชุมชน เช่น การปรับปรุงถนนลำเลียงผลิตผลทางการเกษตร ขุดลอกหนองหรือลำห้วยหรือแหล่งน้ำธรรมชาติอื่น ๆ เพื่อเพิ่มศักยภาพการกักเก็บน้ำเพื่อการเกษตร

**5.นโยบายด้านเศรษฐกิจและการส่งเสริมการประกอบอาชีพ**

มุ่งสนับสนุนและส่งเสริมให้ประชาชนมีความเข้มแข็งทางด้านเศรษฐกิจโดยยึดหลักปรัชญาของเศรษฐกิจพอเพียง ส่งเสริมและสนับสนุนการรวมกลุ่มอาชีพหรือกลุ่มผู้ประกอบการเพื่อสร้างความเข้มแข็งในการต่อรองและการช่วยเหลือซึ่งกันและกัน ส่งเสริมการเพิ่มมูลค่าของผลผลิตทางด้านการเกษตรโดยการแปรรูป การพัฒนาบรรจุภัณฑ์ ส่งเสริมและสนับสนุนการตลาดทั้งในด้านองค์ความรู้และด้านการจัดหาตลาดรองรับผลผลิตทางด้านเกษตรและผลิตภัณฑ์ในชุมชน ส่งเสริมและสนับสนุนให้ประชาชนมีการนำเทคโนโลยีหรือนวัตกรรมสมัยใหม่มาใช้ในการค้าขายหรือการประกอบอาชีพ

-4-

**6. นโยบายการอนุรักษณ์วัฒนธรรมประเพณีและภูมิปัญญาท้องถิ่น**

มุ่งส่งเสริมและสนับสนุนให้ประชาชนเห็นคุณค่าในวัฒนธรรมประเพณีและวิถีชีวิตของกลุ่มชนชาติพันธุ์ผู้ไทย รวมถึงคุณค่าของผ้าไหมแพรวาอันเป็นภูมิปัญญาของชุมชนท้องถิ่น ส่งเสริมการอนุรักษณ์สนับสนุนการสืบทอดจารีตประเพณีอันดีงามของชุมชน สนับสนุนการดำเนินกิจกรรมของสภาวัฒนธรรมเทศบาลตำบลโพน สนับสนุนการจัดงานประเพณีตามฮีต 12 ส่งเสริมและสนับสนุนการรวบรวมและการจัดเก็บข้อมูลของชุมชนในด้านต่าง ๆ ส่งเสริมและสนับสนุนพิพิธภัณฑ์ผู้ไทย ผ้าไหมแพรวาบ้านโพน ส่งเสริมและสนับสนุนการประกาศยกย่องเชิดชูบุคคลต้นแบบด้านวัฒนธรรมชุมชน

**7.นโยบายส่งเสริมการท่องเที่ยวภายในชุมชน**

มุ่งส่งเสริมและสนับสนุนให้ประชาชนเห็นความสำคัญของการจัดการท่องเที่ยวชุมชน ส่งเสริมและสนับสนุนการปรับปรุงและพัฒนาต้นทุนด้านการท่องเที่ยวในชุมชน เช่น ภูมิปัญญาผ้าไหมแพรวา วิถีชีวิตผู้ไทย ภาษาพูด การแต่งกาย สถานที่ต่าง ๆ ให้มีความพร้อมและมีศักยภาพในการรองรับการท่องเที่ยวในชุมชน ส่งเสริมและสนับสนุนการจัดตั้งองค์กรหรือคณะกรรมการเพื่อการจัดการท่องเที่ยวชุมชน มีการวางระเบียบข้อบังคับที่มีความเหมาะสมในการดำเนินการ มีการบูรณาการร่วมกับองค์กรอื่น ๆ มีการดำเนินการและประชาสัมพันธ์เผยแพร่อย่างต่อเนื่อง

**8.นโยบายด้านการสาธารณสุขและสิ่งแวดล้อม**

มุ่งพัฒนากิจการด้านสาธารณสุขและสิ่งแวดล้อมให้สามารถดำเนินงานได้อย่างมีประสิทธิภาพ เพื่อเป็นการป้องกันและบรรเทาปัญหาทางด้านสาธารณสุขและสิ่งแวดล้อมที่อาจเกิดขึ้น โดยมุ่งเน้นดังนี้

1).ตลาด ให้มีการปรับปรุงพื้นที่และปรับปรุงการบริหารจัดการเพื่อให้ถูกสุขลักษณะและมีความเหมาะสมกับบริบทของชุมชนและเพื่อรองรับกับการขยายตัวของตลาด มีการวางระเบียบข้อบังคับในการบริหารจัดการที่เหมาะสมไม่เป็นภาระในการจัดการและสามารถสร้างรายได้ให้กับองค์กร

2).สิ่งปฏิกูลและมูลฝอย ให้มีการปรับปรุงระบบการจัดเก็บและการกำจัดสิ่งปฏิกูลและมูลฝอยให้มีประสิทธิภาพ ลดปัญหาการตกค้างในชุมชน โดยการจัดหารถเก็บขนขยะที่มีความเหมาะสม การกำหนดเวลาจัดเก็บให้เหมาะสมกับสภาพชุมชน การส่งเสริมและสนับสนุนให้มีการคัดแยกขยะหรือการใช้ประโยชน์อื่น ๆ จากมูลฝอย ปรับปรุงพื้นที่กำจัดขยะให้ได้มาตรฐานวิชาการ

3).โรคระบาด ให้มีการบูรณาการร่วมกับองค์กรทางด้านสาธารณสุขเพื่อเฝ้าระวังและป้องกันการแพร่ระบาดของโรคติดต่อตามฤดูกาล จัดเตรียมบุคลากร วัสดุอุปกรณ์ต่าง ๆ ให้มีความพร้อมในการสนับสนุนหรือดำเนินการ ส่งเสริมความร่วมมือในชุมชนโดยการสร้างความรู้ความเข้าใจให้กับประชาชน

-5-

4).สุขภาพ ให้มีการจัดกิจกรรมเพื่อเป็นการส่งเสริมและสนับสนุนให้ประชาชนทุกเพศทุกวัยรู้จักใช้เวลาว่างให้เกิดประโยชน์โดยการเล่นกีฬาออกกำลังกาย ส่งเสริมและสนับสนุนการดำเนินงานของกองทุนหลักประกันสุขภาพ

5).สิ่งแวดล้อม ให้มีการปรับปรุงภูมิทัศน์ในชุมชนให้มีความเป็นระเบียบเรียบร้อยสวยงาม ปรับปรุงพื้นที่สาธารณะให้ร่มรื่นสวยงาม ให้มีกิจกรรมส่งเสริมการปลูกต้นไม้ในพื้นที่สาธารณะ การรักษาความสะอาดของแหล่งน้ำคูคลอง

**9.นโยบายด้านการศึกษา การส่งเสริมกิจกรรมกีฬาและนันทนาการ**

มุ่งพัฒนาให้เด็กและเยาวชนมีพัฒนาการทักษะทางด้านวิชาการ ทักษะด้านกีฬา และการมีส่วนร่วมในการพัฒนาชุมชน โดยส่งเสริมและสนับสนุนให้มีเวทีหรือช่องทางในการเสริมศักยภาพทางด้านวิชาการให้เด็กและเยาวชน ส่งเสริมและสนับสนุนการดำเนินงานของศูนย์พัฒนาเด็กเล็ก ส่งเสริมและสนับสนุนการดำเนินงานของสภาเด็กและเยาวชน ส่งเสริมและสนับสนุนการพัฒนาทักษะทางด้านกีฬา เพิ่มพื้นที่การดำเนินกิจกรรมสำหรับเยาวชน เช่น การก่อสร้างหรือปรับปรุงลานกีฬา สนามกีฬา สวนสาธารณะ ส่งเสริมและสนับสนุนให้มีกิจกรรมเพื่อปลูกฝังให้เด็กและเยาวชนมีจิตสำนึกรักชุมชนท้องถิ่น ส่งเสริมและสนับสนุนให้เด็กและเยาวชนมีส่วนร่วมในการส่งเสริมการท่องเที่ยวชุมชนโดยการจัดทำสื่อประชาสัมพันธ์ข้อมูลหรือการทำกิจกรรมต่าง ๆ เพื่อถ่ายทอดข้อมูลชุมชน

**10.นโยบายการสร้างความปลอดภัยในชีวิตและทรัพย์สิน**

มุ่งสร้างหรือปรับปรุงสิ่งก่อสร้างเพื่อเป็นการป้องกันอุบัติภัยและสร้างความปลอดภัยในชีวิตและทรัพย์สินให้กับประชาชน โดยการปรับปรุงผิวจราจรให้ได้มาตรฐาน มีการติดตั้งเครื่องหมายหรือสัญญาณเตือนตามจุดที่เสี่ยงในการสัญจรไปมา ติดตั้งไฟส่องสว่างตามถนนหรือพื้นที่สาธารณะ ติดตั้งระบบกล้องวงจรปิดให้ครอบคลุมพื้นที่ชุมชน ปรับปรุงระบบงานป้องกันและบรรเทาสาธารณภัยให้มีศักยภาพและความพร้อมในการเผชิญเหตุ

-6-

 จากที่กล่าวมาข้างต้น กระผมหวังเป็นอย่างยิ่งว่านโยบายที่กระผมได้แถลงต่อสภาเทศบาลตำบลโพนครั้งนี้  คงจะได้รับการสนับสนุนจากสภาเทศบาลตำบลโพน ทั้งนี้เพื่อให้สามารถนำไปสู่การปฏิบัติอย่างจริงจัง และเกิดผลเป็นรูปธรรมมากที่สุด กระผมเชื่อว่าถ้าสามารถดำเนินการได้ตามนโยบายนี้ เทศบาลตำบลโพนจะเป็นองค์กรของประชาชน ทำงานเพื่อประชาชน ชุมชเทศบาลตำบลโพนก็จะมีความเข้มแข็งในทุกด้าน และเทศบาลตำบลโพนก็จะเป็นชุมชนที่น่าอยู่ ประชาชนในเขตเทศบาลของเราก็จะมีความสุขอกันย่างถ้วนหน้า  ผมและทีมผู้บริหารทุกท่านขออาสาจะร่วมกันผลักดันนโยบายทั้งหมดนี้ให้มีความสำเร็จให้มากที่สุด   เพื่อเทศบาลตำบลโพนของเราจะก้าวไปข้างหน้าด้วยความเข้มแข็ง และยั่งยืนสืบไป

 **ขอขอบคุณครับ**

**คำแถลงนโยบาย
 นายสุพัน สุวงทา
แถลงต่อสภาเทศบาลตำบลโพน
ในการประชุมสภาเทศบาลตำบลโพน
วันที่   10 มีนาคม  พ.ศ. 2558**

**\*\*\*\*\*\*\*\*\*\*\*\*\*\*\*\***

**เรียน  ท่านประธานสภาเทศบาลตำบลโพน**

       ด้วยคณะกรรมการคัดเลือกและแต่งตั้งสมาชิกสภาท้องถิ่นและผู้บริหารองค์กรปกครองส่วนท้องถิ่นจังหวัดกาฬสินธุ์ ได้ประกาศแต่งตั้งให้สมาชิกสภาเทศบาลและนายกเทศมนตรีตำบลโพน อำเภอคำม่วง จังหวัดกาฬสินธุ์ เข้าดำรงตำแหน่งตามประกาศคณะกรรมการคณะกรรมการคัดเลือกและแต่งตั้งสมาชิกสภาท้องถิ่นและผู้บริหารองค์กรปกครองส่วนท้องถิ่นจังหวัดกาฬสินธุ์ เรื่อง แต่งตั้งผู้บริหารและสมาชิกสภาท้องถิ่นเข้าดำรงตำแหน่ง เป็นการชั่วคราว เมื่อวันที่ 13 กุมภาพันธ์ 2558 นั้น

 เพื่อให้การบริหารงานเป็นไปด้วยความเรียบร้อย สำเร็จลุล่วงตามวัตถุประสงค์ จึงได้แต่งตั้งผู้ช่วยในการบริหารงาน ประกอบด้วย

 1.นายไพศาล ยุระตา เป็นรองนายกเทศมนตรี คนที่ 1

 2.นายทองมี สระทอง เป็นรองนายกเทศมนตรี คนที่ 2

 3.นายทวี ทะวงษา เป็นที่ปรึกษานายกเทศมนตรี

 4.ร.ต.ต.วีระชัย จำปาหาร เป็นเลขานุการนายกเทศมนตรี

        อาศัยอำนาจตามความในมาตรา 48 ทศ แห่งพระราชบัญญัติเทศบาล พุทธศักราช2496 แก้ไขเพิ่มเติมถึง (ฉบับที่ 13) พ.ศ. 2552 กระผม นายสุพัน สุวงทา นายกเทศมนตรีตำบลโพน ในนามของหัวหน้าคณะผู้บริหารเทศบาลตำบลโพน ขอแถลงนโยบายการบริหารและการพัฒนาเทศบาลตำบลโพน ต่อสภาเทศบาลตำบลโพน อันทรงเกียรติแห่งนี้   ดังนี้

            **1. นโยบายด้านการเมืองและการบริหาร**

            1.1 พัฒนาเทศบาลตำบลโพน   ให้เป็นหน่วยงานที่ยึดหลักการบริหารจัดการบ้านเมืองที่ดี มีมาตรฐาน ส่งเสริมสนับสนุนด้านศึกษาให้แก่  สมาชิกสภาเทศบาล  พนักงานเทศบาล และลูกจ้าง และพนักงานจ้าง  เพื่อเป็นการพัฒนาศักยภาพและยกระดับความรู้ความสามารถในการปฏิบัติงาน    พัฒนาระบบการบริการสาธารณะที่ดีมีมาตรฐาน ลดขั้นตอนการปฏิบัติให้มีความรวดเร็ว  สามารถสนองต่อความต้องการของประชาชนได้อย่างตรงเป้าหมาย และเกิดประโยชน์สูงสุดต่อประชาชนและชุมชนให้มากที่สุด

            1.2 ส่งเสริมสนับสนุนชุมชนเข้าสู่กระบวนการมีส่วนร่วมทางการบริหารและการเมืองภายใต้ระบอบประชาธิปไตย อันมีพระมหากษัตริย์ทรงเป็นประมุข  พัฒนาการทำงานฝ่ายนิติบัญญัติ และส่งเสริม ประชาธิปไตยในระดับชุมชน

            1.3 ส่งเสริม และสร้างความเข้มแข็งให้กับชุมชน สนับสนุนให้มีกิจกรรม และโครงการต่าง ๆ  ส่งเสริมการทำงานร่วมกันระหว่างคณะกรรมการชุมชน  ประชาชนในชุมชน และเทศบาลทำงานอย่างสมานฉันท์  ไม่แตกแยก เพื่อร่วมกันพัฒนาและยกระดับชุมชนให้มีการพัฒนาอย่างยั่งยืน

            1.4 ส่งเสริมและสนับสนุนให้มีการสร้างเครือข่ายต่าง ๆ ในชุมชนเพื่อสนับสนุนการทำงานของเทศบาลตำบลโพน   โดยสนับสนุนให้มีการทำงานร่วมกัน  ทั้งภาครัฐ  ส่วนราชการที่เกี่ยวข้อง ภาคเอกชน และกลุ่มองค์กรต่าง ๆ ที่เกี่ยวข้อง เช่น คณะกรรมการหมู่บ้าน อสม. เป็นต้น

            1.5 ส่งเสริมและสนับสนุนการพัฒนาศักยภาพด้านเทคโนโลยีสารสนเทศ นวัตกรรมการบริหารและบริการเพื่อให้สามารถตอบสนองต่อการให้บริการประชาชน และก้าวเข้าสู่สังคมโลกได้อย่างมีประสิทธิภาพ

            **2.นโยบายด้านการพัฒนาสังคม และคุณภาพชีวิต**

            2.1 ส่งเสริมคุณธรรม จริยธรรม การสร้างวินัย การเสียสละในการร่วมคิดร่วมทำกิจกรรมของชุมชนทุกชุมชน  สร้างความสามัคคีปรองดองของประชาชนในชุมชน

 2.2 ส่งเสริมและสนับสนุนให้ประชาชนยึดค่านิยมหลัก 12 ประการ เป็นแนวทางการดำเนินชีวิตโดยเฉพาะการใช้หลักปรัชญาเศรษฐกิจพอเพียง

            2.3 ส่งเสริมและสนับสนุนการจัดทำแผนพัฒนาชุมชน แผนพัฒนาเทศบาล   โดยส่งเสริมให้ประชาชนในชุมชนร่วมคิด ร่วมทำ  ร่วมกำหนดแนวทางการพัฒนาชุมชนของตนเอง เพื่อแก้ปัญหาให้ตรงประเด็น  มีทิศทางในการพัฒนาชุมชน สร้างชุมชนให้เป็นเมืองน่าอยู่ อีกทั้ง เป็นการสร้างความร่วมมือร่วมใจ  และสร้างความสามัคคีระหว่างประชาชนในชุมชน

 2.4 ส่งเสริมและสนับสนุนกิจกรรมเพื่อสร้างความมั่นคงปลอดภัยในชีวิตและทรัพย์สินของประชาชน โดยเฉพาะการป้องกันปัญหายาเสพติดจะมุ่งการสร้างความเข้มแข็งให้กับสถาบันครอบครัวและชุมชน การส่งเสริมกิจการ อปพร. เพื่อเฝ้าระวังเหตุในชุมชน

            2.5 จัดบริการด้านงบประมาณในการจัดสวัสดิการเบี้ยยังชีพแก่ผู้สูงอายุ ผู้พิการและผู้ป่วยเอดส์  ให้รวดเร็ว รวมถึงจัดสวัสดิการช่วยเหลือผู้ด้อยโอกาสอย่างเท่าเทียมและทั่วถึง

            **3.นโยบายด้านการศึกษา ศาสนา ศิลปะ วัฒนธรรม**

            3.1 ส่งเสริมสนับสนุนการดำเนินงานของศูนย์พัฒนาเด็กเล็ก เพื่อให้เป็นศูนย์ที่มีความพร้อมในการพัฒนาเด็กให้มีความพร้อมทางอารมณ์  และความพร้อมทางวิชาการที่จะสามารถศึกษาในระดับต่อไปอย่างมีคุณภาพ โดยการส่งเสริมงบประมาณและบุคลากรเพื่อการพัฒนาทั้งด้านการบริหาร อาคารสถานที่ วัสดุอุปกรณ์และความพร้อมในด้านอื่น ๆ เช่น อาหารกลางวัน อาหารเสริมนม เป็นต้น

 3.2 ส่งเสริมและสนับสนุนการท่องเที่ยงเชิงวัฒนธรรม โดยการเพิ่มมูลค่าศิลปวัฒนธรรม วิถีชีวิตและอัตลักษณ์ของชาวผู้ไทยบ้านโพน และสนับสนุนการดำเนินงานของศูนย์ศิลปวัฒนธรรมผู้ไทย ผ้าไหมแพรวาบ้านโพน

            3.3 สนับสนุนและส่งเสริมด้านศาสนา ศิลปวัฒนธรรม ประเพณี  ตามวิถีของชาวผู้ไทย และภูมิใจในความเป็นไทย  การอนุรักษ์วัฒนธรรมและประเพณีท้องถิ่น เช่น ประเพณีบุญบั้งไฟ ประเพณีวันสงกรานต์และการรดน้ำดำหัวผู้สูงอายุประจำปี

            3.4 ส่งเสริมและสนับสนุนศักยภาพทางด้านกีฬา โดยจัดสร้างสนามกีฬาที่ได้มาตรฐานโดยเฉพาะสนามฟุตซอล และจัดหาวัสดุอุปกรณ์รวมถึงงบประมาณในการจัดการแข่งขันและจัดส่งนักกีฬาเข้าร่วมแข่งขันอย่างต่อเนื่องทั้งนี้ เพื่อส่งเสริมศักยภาพทางด้านกีฬาของเด็กและเยาวชน รวมทั้งแสดงถึงพลังความสามัคคีในชุมชน อีกทั้ง ยังเป็นการสร้างความสัมพันธ์อันดีระหว่างชุมชน ก่อให้เกิดมิตรภาพอันดีงามระหว่างชุมชน

            **4.นโยบายด้านการสาธารณสุข**

            4.1 ปรับปรุงตลาดสดเทศบาลตำบลโพนให้ได้มาตรฐาน รวมถึงการสร้างความเข้าใจให้กับกลุ่มพ่อค้าแม่ค้าในการดำเนินการตามหลักตลาดสดน่าซื้อ ทั้งนี้เพื่อสร้างความเชื่อมั่นให้กับผู้บริโภค

 4.2 ส่งเสริมและสนับสนุนให้มีการผลิตและจำหน่ายอาหารที่ปลอดภัย โดยสร้างความรู้ความเข้าใจให้กับผู้ผลิตและจัดให้มีพื้นที่สำหรับจำหน่ายผลผลิตปลอดภัย

 4.3 ส่งเสริมการดำเนินกิจกรรมด้านสุขภาพของประชาชน และการบริการสาธารณสุขขั้นพื้นฐาน   เน้นการป้องกันโรค  และการดูแลรักษาสุขภาพอนามัยของประชาชน โดยกลุ่มอาสาสมัครสาธารณสุขชุมชนเขตเมือง (อสม.)

4.4 ส่งเสริมการดำเนินงานของกองทุนหลักประกันสุขภาพโดยการสนับสนุนงบประมาณและส่งเสริมการดำเนินกิจกรรมต่าง ๆ ของกองทุนฯ

            5**.นโยบายด้านเศรษฐกิจ**

            5.1 ส่งเสริมและสนับสนุนการประกอบอาชีพในชุมชน โดยเน้นตามหลักปรัชญาเศรษฐกิจพอเพียง

            5.2 ส่งเสริมให้ประชาชนอยู่ในท้องถิ่นของตนเอง  สนับสนุนให้มีการรวมกลุ่มของประชาชนในชุมชนเพื่อสร้างอาชีพ และรายได้ให้กับตนเองและชุมชน

 5.3 ส่งเสริมและสนับสนุนการเกษตรที่ปลอดภัยต่อผู้ผลิตและผู้บริโภค โดยเฉพาะการเพาะปลูกพุทรา สนับสนุนให้มีการแปรรูปเพื่อเพิ่มมูลค่าของผลผลิต

 5.4 ส่งเสริมการเพาะปลูกพุทรา สนับสนุนให้มีการผลิตพุทราที่ปลอดภัยโดยการกางมุ้งพุทรา หรือการเพาะปลูกแบบอินทรีย์ รวมถึงการประชาสัมพันธ์และติดต่อหาตลาดจำหน่ายพุทรา

 5.5 ส่งเสริมและสนับการตลาดสำหรับสินค้าเกษตร โดยการฝึกอบรมให้ความรู้รวมถึงการศึกษาดูงานเพื่อให้มีการเพิ่มมูลค่าผลผลิตโดยการแปรรูปผลผลิต การบรรจุหีบห่อ เป็นต้น

            **6.นโยบายการพัฒนาโครงสร้างพื้นฐาน**

            6.1 ปรับปรุงระบบโครงสร้างพื้นฐานให้ได้มาตรฐาน  เช่น ถนนในชุมชน ถนนลำเลียงการเกษตร ทางระบายน้ำ ไฟฟ้าสาธารณะ  โดยเฉพาะการประปา ปรับปรุงระบบการผลิตและการจ่ายให้ปริมาณน้ำมีเพียงพอ ทั่วถึง และมีคุณภาพตามมาตรฐาน

            6.2 ปรับปรุงแหล่งน้ำเพื่อการเกษตร โดยขุดลอกแหล่งน้ำธรรมชาติ เช่น ลำห้วย หนองน้ำ

            **7.นโยบายด้านทรัพยากรธรรมชาติ  และสิ่งแวดล้อม**

            7.1 รณรงค์สร้างจิตสำนึกให้กับประชาชนทางด้านการบริหารจัดการทรัพยากรธรรมชาติ สิ่งแวดล้อม ส่งเสริมให้มีการการจัดการขยะอย่างถูกวิธี เช่น การคัดแยกขยะ หรือนำขยะมาใช้ใหม่ การเลี้ยงไส้เดือนหรือเลี้ยงสัตว์กำจัดขยะ

            7.2 ส่งเสริมและสนับสนุนกิจกรรมที่แก้ไขปัญหาโลกร้อน โดยมุ่งสร้างความรู้ความเข้าใจให้กับประชาชนรู้จักคุณค่าของพลังงาน ใช้พลังงานอย่างคุ้มค่า งดเผาตอซัง เผาอ้อย และรู้จักการใช้พลังงานทดแทน เช่น โซลาร์เซล การผลิตแก๊สจากขยะ

            7.3  ปรับปรุงภูมิทัศน์สวนสาธารณะหนองสิม ให้มีความร่มรื่นสวยงามเพื่อสร้างศักยภาพทางด้านการท่องเที่ยว เหมาะแก่การเป็นสถานที่ออกกำลังกาย  และการพักผ่อนหย่อนใจ

 จากนโยบายที่กล่าวมาข้างต้น สรุปเป็นวิสัยทัศน์ในการทำงานได้ว่า “เทศบาลโพนชุมชนน่าอยู่ เชิดชูวัฒนธรรมผู้ไทย ผ้าไหมแพรวาสู่สากล วิถีชุมชนตามหลักปรัชญา พัฒนาการท่องเที่ยว” กระผมหวังเป็นอย่างยิ่งว่านโยบายที่กระผมได้แถลงต่อสภาเทศบาลตำบลโพนครั้งนี้  คงจะได้รับการสนับสนุนจากสภาเทศบาลตำบลโพน ทั้งนี้เพื่อให้สามารถนำไปสู่การปฏิบัติอย่างจริงจัง และเกิดผลเป็นรูปธรรมมากที่สุด กระผมเชื่อว่าถ้าสามารถดำเนินการได้ตามนโยบายนี้ ชุมชนจะมีความสุขและอบอุ่น สังคมมีคุณธรรม ทรัพยากร ธรรมชาติและสิ่งแวดล้อมจะมีความยั่งยืน ประชาชนในเขตเทศบาลของเรามีความสุขอย่างถ้วนหน้า  ผมและทีมผู้บริหารทุกท่านขออาสาจะร่วมกันผลักดันนโยบายทั้งหมดนี้ให้มีความสำเร็จให้มากที่สุด   เพื่อเทศบาลตำบลโพนของเราจะก้าวไปข้างหน้าด้วยความเข้มแข็ง มั่นคง และยั่งยืนสืบไป

 **ขอขอบคุณครับ**